Universis presentes litteras inspecturis, nos officialis Eduensis notum facimus quod in nostra propter hoc presentia specialiter constituti dominus Renaudus, capellanus deputatus ad servicium altaris beate Marie in ecclesia Eduensi, rector ecclesie de Reclanes, Eduensis dyocesis, exequtor testamenti seu ultime voluntatis magistri Bernardi dicti Lemovicini, phisici, deffuncti, et dominus Egidius, vicarius ecclesie Eduensis, ex certa scientia asserentes coram nobis et affirmantes videlicet dictus Renaudus se emisse et acquisivisse nomine exequtorio predicti testamenti seu ultime voluntatis predicti deffuncti a personis infrascriptis et ad opus anniversarii et pro anniversario matris ejusdem deffuncti et pro festo beati Marcialis sollenniter in ecclesia Eduensi annis singulis faciendis, videlicet: ab Odeto dicto lou Golias, quandam domum sitam apud Sampigneum a latere ecclesie dicti loci, adherentem domui domini Guidonis dicti Barberii, presbiteri; item, a Bernardo dicto Forbaude, duas pecias vinee, quarum una sita est in loco qui dicitur ou Vergier, juxta vineam Hugonis dicti lou Charcheu ex una parte et juxta clausum qui dicitur clausus Aucyn ex altera: alia vero sita est in finagio plantarum, juxta vineam Arnulphi dicti Charchenex ex una parte, et juxta vineam Amice relicte Hugonis dicti Rosseaul, clerici, deffuncti, ex altera; item, a Perrino dicto Rosseaul, unam peciam vinee sitam in finagio plantarum, juxta vineas magistri Nicholay, quondam archidiaconi Eduensis hinc et inde; item, a Bernardo dicto Poilley unam peciam vinee sitam in territorio quod dicitur territorium de Crotecul, inter vineam domini Bertrandi de Mois, quondam canonici Eduensis ex una parte, et vineam Humbeleti lou Charreton ex altera: tradit, cedit et quittat in perpetuum predicto domino Egidio coram nobis presenti et gratanter acceptanti nomine suo et successorum suorum vicariorum ecclesie predicte Eduensis, predictas domum et quatuor pecias vinearum cum omnibus appendiciis et pertinenciis, juribus et commodis universis, tam dicte domus quam vinearum predictarum ab ipso vicario et successoribus suis hec omnia predicta tenenda, habenda et paciffice possidenda et suis propriis sumptibus manutenenda ac etiam excolenda, pro quadraginta solidis Parisiensium annui redditus convertandis et distribuendis, ut moris est, scilicet viginti solidi nomine anniversarii et pro anniversario matris dicti phisici deffuncti, et viginti solidis pro festo beati Marcialis, canonicis ecclesie Eduensis ab ipso vicario et suis successoribus premissa tenentibus et pro tempore possidentibus, persolvendis et reddendis decano et capitulo ecclesie Eduensis vel eorum mandato apud Eduam in festo beati Andree apostoli annuatim, et dictus vicarius se cepisse a dicto Renaudo imperpetuum vice et nomine anniversarii predicti magistri Bernardi pro decem solidis Parisiensium ex annuo redditu in predictum anniversarium convertandis annuatim et solvendis ab eodem vicario vel successoribus suis, sicut dicit, viris venerabilibus decano et capitulo ecclesie Eduensis tempore vendemiarum annis singulis duas pecias terre arabilis, quarum una sita est apud Ulmum que dicitur Ulmus dou Voisien, et altera sita est es Varennes, inter duas pecias terre dicti Borreaul des Varennes, inter Sampigneum et Chailleium, quos quadraginta solidos Parisiensium ex una parte, et quos decem solidos dicte monete ex altera idem vicarius promittit coram nobis et tenetur pro se et successoribus suis vicariis ecclesie Eduensis bona fide reddere et solvere ad dictos terminos, ut superius est expressum, ipsis decano et capitulo vel mandato eorumdem annuatim, videlicet dictos quadraginta solidos dicte monete apud Eduam in dicto festo beati Andree apostoli annuatim, et ad solutionem hujusmodi annuatim faciendam, ut dictum est, se et suos successores vicarios dicte ecclesie Eduensis ac etiam omnia et singula supradicta necnon et tenentes premissa ac eciam possidentes pro tempore specialiter obligat et astringit, etc. Datum anno Domini millesimo ducentesimo nonagesimo secundo, mense januarii.